O‘zbekistonda yerning unumdor qatlami ustida imorat qurish man etiladi

Yangi obyektlarni barpo etishdan oldin tadbirkorlar imorat ostida qoladigan uchastkadan tuproqning ustki unumdor qatlamini olib, undan boshqa yer uchastkalari unumdorligini oshirish uchun foydalanishi kerak bo‘ladi. Davlat ekologiya qo‘mitasi ishlab chiqqan tegishli qoidalar qonun hujjatlari portalida muhokama qilinmoqda, deya xabar beradi Norma.

Hujjat dolzarb muammolardan biri — tuproqning unumdor qatlami oriqlashini hal etishga yo‘naltirilgan. Uni hal etish variantlaridan biri sifatida yangi imorat ostida qolishi mumkin bo‘lgan tuproqning unumdor qatlamidan foydalanish nazarda tutilmoqda.
Sanoat yoki boshqa qurilish ishlarini amalga oshiruvchi, shuningdek, tuproq qatlami buzilishi bilan bog‘liq boshqa ishlarni bajaruvchi korxonalar, tashkilotlar va muassasalarga kam hosil beruvchi yerlarning unumdorligini oshirish uchun foydalanish maqsadida tuproqning unumdor qatlamini olish va saqlash majburiyati yuklatiladi.
Olinadigan tuproqning unumdor qatlami tarkibida radioaktiv elementlar, og‘ir metallar, pestitsidlarning qoldiq miqdorlari va tuproq uchun belgilangan, ruxsat etilgan cheklangan darajalardan oshuvchi konsentratsiyalardagi boshqa toksik birikmalar bo‘lishi kerak emas. Shuningdek, epidemiologik jihatdan xavfsiz, ishlab chiqarish chiqindilari, qattiq predmetlar, tosh, shag‘al, mayda tosh, qurilish chiqindilari bilan ifloslanmagan bo‘lishi kerak.
Muayyan sabablarga ko‘ra unumdor qatlamdan darhol va bevosita foydalanib bo‘lmasa, unumdorligi yo‘qotilishining oldini olish va keyinchalik foydalanish maqsadida konservatsiya uchun ag‘darib saqlanishini nazarda tutish zarur.
Temir va shosse yo‘llari qurilishi, gaz quvurlari va neft quvurlari qurilishi va yotqizilishi, elektr uzatish liniyalari, aloqa liniyalari, sug‘orish kanallari va boshqa liniyali inshootlar qurilishi sababli tuproq qatlami buzilganda olingan tuproqning unumdor qatlamidan uni omborga joylashtirmay va keyinchalik saqlamay bevosita foydalanish nazarda tutiladi.